LT Europos Sąjungos oficialusis leidinys C 329/10

Paraiškos dėl registravimo paskelbimas pagal Reglamento (EEB) Nr. 2081/92 dėl geografinių nuorodų ir kilmės vietos nuorodų apsaugos 6 straipsnio 2 dalį

(2005/C 329/08)

Šis paskelbimas suteikia teisę pateikti protestą pagal minėto reglamento 7 ir 12d straipsnius. Protestą dėl šios paraiškos per 6 mėnesius nuo paskelbimo reikia pateikti tarpininkaujant valstybės narės kompetetingai institucijai, PPO valstybei narei arba trečiajai šaliai, pripažintai pagal 12 straipsnio 3 dalį. Šiame paskelbime, ypač jo 4.6 punkte, nurodomi paraišką pagrindžiantys duomenys pagal Reglamento (EEB) Nr. 2081/92 nuostatas.

SANTRAUKA

TARYBOS REGLAMENTAS (EEB) Nr. 2081/92

„CHOURIÇO DE ABÓBORA DE BARROSO — MONTALEGRE“

Nr. EB: PT/00240/16.5.2005

SKVN ( ) SGN (X)

Šis dokumentas yra informacijos tikslu parengta santrauka. Išsamesnės informacijos, ypač skirtos šių SKVN ir SGN produktų gamintojams, reikėtų ieškoti išsamiame specifikacijos aprašyme nacionalinėse įstaigose arba kompetentingose Europos Komisijos tarnybose (1).

1. Valstybės narės kompetentinga įstaiga:

Pavadinimas: Instituto de Desenvolvimento Rural e Hidráulica Adresas: Av. Afonso Costa, n.o 1949 P-002 Lisboa Telefonas: (351-21) 844 22 00 Faksas: (351-21) 844 22 02 El. paštas: idrha@idrha.min-agricultura.pt

2. Pareiškėjas:

2.1 Pavadinimas: Cooperativa Agrícola dos Produtores de Batata para Semente de Montalegre, CRL

2.2 Adresas:

Rua General Humberto Delgado 5470 — 247 Montalegre Telefonas: (351-27) 651 22 53 Faksas: (351-27) 651 25 28 El. paštas: quadrimonte@iol.pt

2.3 Sudėtis: gamintojai ir (arba) perdirbėjai (x) kiti ( )

3. Gaminio tipas:

Klasė 1.2 — Mėsos gaminiai

4. Gaminio specifikacijos aprašymas:

(4 straipsnio 2 dalies sąlygų santrauka)

4.1 Pavadinimas: „Chouriço de Abóbora de Barroso — Montalegre“

4.2 Aprašymas: Į storąsias kiaulės žarnas kimšta rūkyta dešra, kurios sudėtyje yra „bísara“ veislės arba šios veislės kryžminimo būdu gautų veislių (ne mažiau kaip 50 % „bísara“ veislės) kiaulių mėsos bei lašinių ir džiovinto moliūgo, jos masė yra minkšta ir sausa, o joje galima aptikti atitrūkusius mažus mėsos gabaliukus. Mėsa ir lašiniai yra pagardinti druska, česnaku, raudonuoju arba baltuoju vynu, aštriąja paprika (regione vadinama „pimento“) ir saldžiąja paprika (arba „pimentão“). Spalva kintanti nuo rausvos iki tamsiai rudos, dėmėta. Cilindrinis dešros pjūvis yra apie 6 cm skersmens, paviršius šiurkštus. Storoji žarna kiekviename gale užrišama dviem paprastais mazgais tuo pačiu medvilniniu siūlu, todėl dešra įgauna pasagos formą.

4.3 Geografinė sritis: Atsižvelgiant į šių gaminių gamybos specifiką, organoleptines savybes, žmonių žinias ir regiono klimatines sąlygas, perdirbimo ir pakavimo geografinė sritis natūraliai apsiriboja Montalegre komuna Vila Real apskrityje. Atsižvelgiant į tradicinį kiaulių šėrimo būdą ir esamą žemės ūkio gamybą, mėsos ir lašinių gamybos geografinė sritis natūraliai apima Boticas, Chaves ir Montalegre komunas Vila Real apskrityje. Šių trijų komunų teritorija žinoma ir vadinama Barroso vardu.

4.4 Kilmės įrodymas: Žemės ūkio įmonės, skerdyklų, pjaustymo ir ruošimo įrengimai turi turėti veiklos licencijas, kurias suteikia gamintojų susivienijimas, gavęs privačios kontrolės ir sertifikavimo įmonės (PKĮ) išvadas, ir būti įkurti atitinkamai anksčiau minėtose gamybos arba perdirbimo srityse. Visas gamybos procesas nuo pirminę žaliavą gaminančios žemės ūkio įmonės iki gaminio pardavimo vietos yra griežtai kontroliuojamas ir tai suteikia galimybę vykdyti gaminio atsekamumą. Kiaulės yra auginamos žemės ūkio ir gyvulininkystės įmonėse, turinčiose tradicines gyvulininkystės sistemas atitinkančius žemės plotus (pusiau ekstensyvioji gyvulininkystė), kuriuose gaminamas tradicinis pašaras. Kiekviena dešra yra pažymėta numeruotu sertifikavimo ženklu, ir todėl galima patikimai atsekti gaminį pagaminusią žemės ūkio įmonę. Kilmės įrodymą galima gauti bet kuriuo metu bet kuriame gamybos etape pagal serijos numerį, kuris yra privaloma sertifikavimo ženklo dalis.

4.5 Gamybos būdas: Naudojama į smulkius gabaliukus supjaustyta riebi mėsa (sprandinės gabaliukai, sprandinės bei kumpio nuopjovos ir kartais plaučiai). Moliūgai perpjaunami per pusę ir išvalomi, minkštimas išgramdomas šaukštu. Ši masė padedama ant audinio ir 2 dienas paliekama, kad nuvarvėtų perteklinis vanduo. Mėsa pagardinama druska, vietiniu raudonuoju arba baltuoju vynu ir česnaku, paliekama stovėti 5 dienas ne aukštesnės kaip 10o C temperatūros patalpoje, kurioje yra mažas drėgmės procentas, o po to pridedama aštriosios ir (arba) saldžiosios paprikos. Po to sudedamas moliūgas, kurio proporcija yra apie 20 % mėsos. Po to masė kemšama į storąsias kiaulių žarnas. Prikimštos dešros galai užrišami medvilniniu siūlu ir ji supjaustoma į norimo dydžio gabalus. Abu galai surišami dviem paprastais mazgais ir tokiu būdu dešra įgauna pasagos formą. Rūkoma ant silpnos ugnies rūkymo kambaryje ar salėje arba tradicinėje rūkykloje. Rūkymas trunka apie 30 dienų. Dūmai gaunami deginant vietines malkas (dažniausiai ąžuolo). Į rinką tiekiamos nepjaustytos ir visada originalioje pakuotėje. Dėl sudėties ir pobūdžio jų negalima pjaustyti į gabalus arba griežinėliais. Jei dešros pakuojamos, tai naudojamos atitinkamos gaminiui nekenksmingos ir jo neveikiančios medžiagos, pakuojama normalioje arba kontroliuojamoje atmosferoje, arba vaakume. Pakavimo darbai gali būti atliekami tik perdirbimo geografinėje srityje, kad nebūtų nutrauktas atsekamumas ir būtų galima vykdyti kontrolę, o taip pat siekiant išvengti produkto skonio ir mikrobiologinių savybių pakitimų.

4.6 Ryšys: Dėl klimatinių, geografinių ir siocioekonominių apribojimų bei susisiekimo sunkumų su likusia šalies dalimi, Barosso maisto racioną sudarė vietiniai produktai, daugiausiai duona, bulvės ir kiauliena. Kiaulininkystės svarbą ir senumą liudija tai, kad įvairiose chartijose, taip pat ir Montalegre chartijoje, minimos išmokos už paršelius ir iš jų gaminamus gaminius. Kad kiaulieną būtų galima valgyti ištisus metus, buvo išrasti konservavimo būdai, kurie greitai tapo iš kartos į kartą paveldimu protėvių menu. Šių produktų gaminimas labai priklauso nuo šalto ir sauso regiono klimato, todėl kiekvienuose namuose nuolat turi degti malkos, o tai sudaro mėsai rūkyti idealias sąlygas, pasižyminčias neintensyviu ir laipsnišku dūmu. Tokiu būdu iš poreikio naudoti ir konservuoti tradiciniu skerdimo būdu gaunamą mėsą atsirado įvairių formų ir sudėties, spalvų ir kvapo dešrų, turinčių nuo regiono, žemės ir žmonių priklausančių ypatybių. Trumpai tariant, gaminio ryšys su geografine sritimi nustatomas pagal gyvulių (vietinių) veislę, jų šėrimą vietinės kilmės produktais, žinias, susijusias su kiaulienos atrinkimu, rūkymą, kuris atliekamas naudojant vietines malkas, ir pagal brandinimą, vykdomą labai šaltoje ir sausoje aplinkoje, kuri yra palanki gaminio konservavimui.

4.7 Kontrolės įstaiga:

Pavadinimas: Tradição e Qualidade — Associação Interprofissional para Produtos Agro-Alimentares de Trás-os-Montes Adresas: Av. 25 de Abril, 273 S/L P-5370 Mirandela Telefonas: (351-278) 261 410 Faksas: (351-278) 261 410 El. paštas: tradicao-qualidade@clix.pt

Įstaiga Tradição e Qualidade pripažinta atitinkančia normos 45011:2001 reikalavimus.

4.8 Žymėjimas: Ant etiketės būtinai turi būti užrašas Chouriço de abóbora de Barroso — Montalegre — Indicação Geográfica Protegida, atitinkamas Bendrijos logotipas ir Barroso-Montalegre gaminio logotipas, kurio pavyzdys pateikiamas toliau, o užrašas papildomas žodžiais Montalegre ir Chouriço de abóbora. Ant etiketės taip pat būtinai turi būti sertifikavimo ženklas, kontrolės įstaigos pavadinimas ir serijos numeris (skaitmeninis arba raidinis–skaitmeninis gaminio atsekamumo kodas).

4.9 Nacionaliniai reikalavimai: —

(1) Europos Komisija — Žemės ūkio generalinis direktoratas — Žemės ūkio produktų kokybės politikos skyrius — B-1049 Briuselis.